ΓΡΑΠΤΗ ΕΡΩΤΗΣΗ E-3011/98

υποβολή: Amedeo Amadeo (NI) προς την Επιτροπή

(8 Οκτωβρίου 1998)

Θέμα: Ελεύθερος ανταγωνισμός μεταξύ των επιχειρήσεων

Ο νόμος της περιφέρειας Τοσκάνης αριθ. 67/95 επιβάλλει ελάχιστο διάστημα "κλεισίματος λόγω εορτών" στα φαρμακεία που λειτουργούν στην περιφέρεια Τοσκάνης. Η υποχρέωση αυτή ισχύει για όλα τα φαρμακεία, τόσο τα δημοτικά όσο και τα ιδιωτικά.

Η υποχρέωση διακοπών που επιβάλλεται από το νόμο σε έναν ελεύθερο επαγγελματία/επιχειρηματία κρίνεται απαράδεκτη, διότι δημιουργεί διακρίσεις και θίγει την επιχειρηματική ελευθερία, την ελευθερία άσκησης του επαγγέλματος.

Ζητείται η γνώμη της Ευρωπαϊκής Επιτροπής και η παρέμβασή της, συγκεκριμένα του αρμόδιου για θέματα ανταγωνισμού Επιτρόπου Van Miert.

Απάντηση του κ. Monti εξ ονόματος της Επιτροπής

(7 Δεκεμβρίου 1998)

Η κατάσταση που περιγράφει το αξιότιμο μέλος του Κοινοβουλίου δεν φαίνεται να αντιβαίνει προς το κοινοτικό δίκαιο.

Πράγματι, η οδηγία 85/432/ΕΟΚ της 16ης Σεπτεμβρίου 1985 για το συντονισμό των νομοθετικών, κανονιστικών και διοικητικών διατάξεων που αφορούν ορισμένες δραστηριότητες στον τομέα της φαρμακευτικής(1) προέβη σε έναν ελάχιστο συντονισμό των προϋποθέσεων κατάρτισης και πρόσβασης στο επάγγελμα του φαρμακοποιού καθώς και των όρων άσκησης του επαγγέλματος αυτού.

Εντούτοις, ο συντονισμός αυτός δεν ήταν πλήρης: δεν αφορούσε, μεταξύ άλλων, τους όρους εκμετάλλευσης των φαρμακείων. Εν προκειμένω, η Επιτροπή εφιστά την προσοχή του αξιότιμου μέλους του Κοινοβουλίου στη δεύτερη αιτιολογική σκέψη της προαναφερθείσας οδηγίας. Σύμφωνα με αυτήν, "η παρούσα οδηγία δεν εξασφαλίζει τον συντονισμό όλων των προϋποθέσεων εισόδου και ασκήσεως δραστηριοτήτων στο φαρμακευτικό τομέα; ιδίως, η γεωγραφική κατανομή των φαρμακείων και η μονοπωλιακή διάθεση των φαρμάκων αποτελούν ακόμη αρμοδιότητα των κρατών μελών".

Πράγματι, ελλείψει κοινοτικής νομοθεσίας εναρμόνισης ή συντονισμού, τα κράτη μέλη διατηρούν αποκλειστική αρμοδιότητα για τη ρύθμιση των προϋποθέσεων εκμετάλλευσης των φαρμακείων, εφόσον η ρύθμιση αυτή δεν αντιβαίνει προς το κοινοτικό δίκαιο.

Προς το σκοπό αυτό, η Επιτροπή εκτιμά ότι τα εθνικά μέτρα, όπως αυτό για το οποίο γίνεται λόγος (υποχρέωση να κλείνουν τα φαρμακεία για μια ελάχιστη περίοδο μέσα σε κάθε χρόνο), από τη στιγμή που εφαρμόζονται χωρίς να δημιουργούν διακρίσεις και δεν είναι δυσανάλογα προς το σκοπό τον οποίο επιδιώκουν στο συγκεκριμένο πλαίσιο του δικαιώματος εγκατάστασης εντός της Κοινότητας, δεν αντιβαίνουν προς την αρχή της ελεύθερης κυκλοφορίας η οποία καθιερώνεται στο άρθρο 52 της συνθήκης ΕΚ.

Τέλος, το μέτρο που αναφέρει το αξιότιμο μέλος του Κοινοβουλίου δεν φαίνεται να είναι αντίθετο με την κοινοτική νομοθεσία περί ανταγωνισμού. Πράγματι, τα άρθρα 85 και 86 της συνθήκης ΕΚ αφορούν μόνο τη συμπεριφορά των επιχειρήσεων και όχι τα μέτρα που λαμβάνει ο δημόσιος τομέας. Θα πρέπει επίσης να αποκλειστεί η σωρευτική εφαρμογή των άρθρων 3 περίπτωση γ), 5 παράγραφος 2 και 85 της συνθήκης ΕΚ.

Η Επιτροπή εφιστά την προσοχή του αξιότιμου μέλους του Κοινοβουλίου στη νομολογία του Ευρωπαϊκού Δικαστηρίου, σύμφωνα με την οποία η σωρευτική εφαρμογή των παραπάνω άρθρων είναι δυνατή μόνον όταν πρόκειται για κρατικό μέτρο που επιβάλλει ή ευνοεί τη δημιουργία μιας σύμπραξης η οποία αντιβαίνει προς το άρθρο 85 ή το οποίο ενισχύει τα αποτελέσματά της ή το οποίο αφαιρεί τον κρατικό χαρακτήρα από την εν λόγω ρύθμιση αναθέτοντας σε ιδιωτικούς φορείς την ευθύνη λήψης παρεμβατικών αποφάσεων στον οικονομικό τομέα (πρβ. απόφαση Meng της 17.11.1993, υπόθεση C-2/91, Συλλογή I-5751 και απόφαση Ohra της 17.11.1993, υπόθεση C-245/91, Συλλογή I-5851).

(1) ΕΕ L 253 της 24.9.1985, σελ. 34.